Αυτό το λήμμα αφορά το **τμήμα καλαθοσφαίρισης ανδρών** του Αίαντα Ευόσμου.  Για τον ευρύτερο σύλλογο, δείτε: Α.Π.Σ. Αίας Ευόσμου.  

Ο **Αθλητικός Πολιτιστικός Σύλλογος Αίας Ευόσμου** είναι ελληνικό αθλητικό σωματείο, που δραστηριοποιείται στην περιοχή του Ευόσμου, τμήμα του πολεοδομικού συγκροτήματος της Θεσσαλονίκης. Επίσημα χρώματα του συλλόγου είναι το κόκκινο και το λευκό και έτος ίδρυσής του το 1969. Αντλεί το όνομα και το έμβλημά του από τα αντίστοιχα του ποδοσφαιρικού Άγιαξ, ομάδα της πόλεως του Άμστερνταμ, που με τη σειρά του φέρει στο σήμα της τη μορφή του Αίαντα του Τελαμώνιου, ήρωα της αρχαιοελληνικής μυθολογίας.

Ο σύλλογος διατηρεί τμήμα καλαθοσφαίρισης ενηλίκων ανδρών αλλά και τμήματα υποδομής για νεαρούς άρρενες αθλητές. Νομικά διαθέτει μορφή ερασιτεχνικού σωματείου και η ιστορία του ξεκινά το 1979. Ως έδρα ο Αίας χρησιμοποιεί το Κλειστό Γυμναστήριο του Δημοτικού Αθλητικού Κέντρου Ευόσμου, χωρητικότητας 3.000 θεατών.

Ιστορική αναδρομή
-----------------

Το τμήμα ανδρικής καλαθοσφαίρισης του Αίαντα Ευόσμου δημιουργήθηκε το 1979, δέκα χρόνια μετά την ίδρυση του συλλόγου. Εντάχθηκε στην τοπική Ένωση Καλαθοσφαιρικών Σωματείων Θεσσαλονίκης, η οποία διένυε τότε τα πρώτα της χρόνια.

#### Ανοδική πορεία (1996-2000)

Η πρώτη αξιοσημείωτη επιτυχία της ομάδας σε εθνικό επίπεδο έλαβε χώρα την αγωνιστική περίοδο 1996-97 οπότε και αναδείχθηκε Πρωταθλήτρια Γ' Εθνικής Κατηγορίας. Ειδικότερα, τερμάτισε την κορυφή του 1ου Ομίλου Βορρά τον οποίο συνέθεσαν 14 σύλλογοι. Παρατηρήθηκε ισοβαθμία με το Γ.Σ. Σιάτιστας, ωστόσο ο Αίας υπερίσχυε στα μεταξύ τους αποτελέσματα.

Την επόμενη χρονιά, 1997-98, ο Αίαντας διεκδίκησε απέναντι σε 13 αντιπάλους το Πρωτάθλημα της Β' Εθνικής, η οποία διοργανωνόταν τότε σε έναν κοινό για όλους Όμιλο. Ολοκλήρωσε τις αγωνιστικές του υποχρεώσεις στην 5η θέση της βαθμολογικής κατάταξης, χωρίς να ισοβαθμίσει με άλλη ομάδα. Την ίδια περίοδο ο Αίας πραγματοποίησε την πρώτη του εμφάνιση στο Κύπελλο Ελλάδος. Συμμετείχε σε μόλις ένα παιχνίδι, εκτός έδρας απέναντι στον Αστέρα Εξαρχείων, από τον οποίο γνώρισε την ήττα με σκορ 63-57.

Την επόμενη περίοδο, 1998-99, η ομάδα του Ευόσμου αντιμετώπισε τις ίδιες αγωνιστικές συνθήκες στη Β' Εθνική, με παρόμοιο αποτέλεσμα. Τερμάτισε εκ νέου στην 5η θέση του βαθμολογικού πίνακα, υπερισχύοντας αυτή τη φορά σε ισοβαθμία με τον Άλιμο. Η παρουσία του Αίαντα στο Κύπελλο ήταν πλουσιότερη σε σχέση με την προηγούμενη χρονιά, εφόσον κατάφερε να φτάσει στη «Φάση των 16». Στην Α' Φάση νίκησε διαδοχικά εκτός έδρας το Β.Α.Ο. με σκορ 66-79 και εντός έδρας τον Ιωνικό Νίκαιας με σκορ 76-60. Από εκεί πέρασε στη «Φάση των 16» άνευ αγώνος, για να αποκλειστεί στη συνέχεια από τον Ηρακλή Θεσσαλονίκης. Ο τελευταίος αναδείχθηκε νικητής μέσα στον Εύοσμο με σκορ 68-72.

Η αγωνιστική περίοδος 1999-00 αποδείχθηκε κομβικής σημασίας για το σύλλογο, ο οποίος παρουσίασε πολύ καλό αγωνιστικό πρόσωπο. Συγκεντρώνοντας 20 νίκες σε 26 αγωνιστικές, σκαρφάλωσε στην κορυφή του τελικού βαθμολογικού πίνακα της Β' Εθνικής, με μία νίκη περισσότερη από το δεύτερο Πανελλήνιο. Σε ό,τι αφορά το Κύπελλο, ο Αίας αγωνίστηκε μόνο στην 1η Αγωνιστική της Α' Φάσης όπου ηττήθηκε εκτός έδρας από τον Άλιμο με σκορ 63-59.

#### Διετία στην Α2 Εθνική και παρακμή (2000-2003)

Ακολούθησε μία διετία στην Α2 Εθνική Κατηγορία, την υψηλότερη που έχει ποτέ φτάσει ο σύλλογος του Ευόσμου, στην οποία δεν κατάφερε, ωστόσο να διακριθεί.

Λίγο πριν το ξεκίνημα της αγωνιστικής περιόδου 2000-01, ο Αίας διαγωνίστηκε στο Κύπελλο Ελλάδος, γνωρίζοντας τον αποκλεισμό στην πρεμιέρα. Συγκεκριμένα ηττήθηκε εκτός έδρας από τον Πειραϊκό Σύνδεσμο με σκορ 71-51. Στο Πρωτάθλημα, έχοντας να διεκδικήσει την άνοδο στην κορυφαία Κατηγορία απέναντι σε 13 αντιπάλους, συγκέντρωσε 9 νίκες και 17 ήττες. Τον ίδιο απολογισμό είχε και ο Σπόρτιγκ, ο οποίος υπερίσχυσε στη μεταξύ τους ισοβαθμία. Ο Αίας τερμάτισε στη 12η θέση εξασφαλίζοντας την παραμονή του στην Α2 Εθνική. Προπονητής της ομάδας ήταν ο Κώστας Παπαϊωάννου. Κορυφαίος σκόρερ για λογαριασμό της ομάδας αναδείχθηκε ο Σάββας Ηλιάδης (437 πόντοι σε 25 αγώνες, 17,48 κατά μ.ό.). Διακρίθηκαν επίσης οι Χρήστος Ζαρογιάννης (411 πόντοι σε 26 αγώνες, 15,81 κατά μ.ό.), Γιώργος Φιλιούσης (331 πόντοι σε 26 αγώνες, 12,73 κατά μ.ό.) και Σπύρος Κέκελης (268 πόντοι σε 26 αγώνες, 10,31 κατά μ.ό.). Ο τελευταίος ήταν επίσης ο τρίτος παραγωγικότερος παίκτης του Πρωταθλήματος σε ό,τι αφορά τις ασίστ (87 σε 26 αγώνες, 3,35 κατά μ.ό.).

Το επόμενο φθινόπωρο το σωματείο του Ευόσμου επέστρεψε στα γήπεδα ξεκινώντας με τις υποχρεώσεις του στο Κύπελλο Ελλάδος. Εντάχθηκε απευθείας στη Β' Φάση, αλλά αποκλείστηκε άμεσα. Ειδικότερα συνετρίβη εκτός έδρας από τον Πανελλήνιο με σκορ 117-71. Το γεγονός ότι η ομάδα δεν ήταν ανταγωνιστική στο επίπεδο αυτό απεδείχθηκε στο Πρωτάθλημα, όπου την περίοδο 2001-02 είχε απολογισμό 8 νίκες και 18 ήττες. Βρέθηκε στη μειονεκτική θέση σε ισοβαθμία με το Μίλωνα Νέας Σμύρνης, με συνέπεια να βρεθεί στη 13η θέση της τελικής κατάταξης και να υποβιβαστεί. Την τεχνική ηγεσία του Αίαντα είχε τη χρονιά αυτή ο Βαγγέλης Νάκος. Κορυφαίος σκόρερ ήταν για άλλη μια χρονιά ο Σάββας Ηλιάδης (606 πόντοι σε 26 αγώνες, 23,31 κατά μ.ό.), ενώ επίσης διακρίθηκαν οι Σπύρος Κέκελης (394 πόντοι σε 25 αγώνες, 15,76 κατά μ.ό.) και Χρήστος Ζαρογιάννης (282 πόντοι σε 22 αγώνες, 12,82 κατά μ.ό.). Ο Ηλιάδης ήταν επίσης ο δεύτερος παραγωγικότερος σκόρερ του Πρωταθλήματος, πίσω μόνο από το Νίκο Μίχαλο του Μίλωνα (615 πόντοι).

Την επόμενη αγωνιστική περίοδο, 2002-03, η ύφεση στη δυναμική του συλλόγου συνεχίστηκε, παρόλο που αγωνίστηκε στο αμέσως κατώτερο Πρωτάθλημα, αυτό της Β' Εθνικής. Ολοκλήρωσε τις αγωνιστικές του υποχρεώσεις έχοντας πετύχει μόλις 2 νίκες σε 24 αγωνιστικές. Σαν αποτέλεσμα τοποθετήθηκε στη 14η και τελευταία θέση της τελικής κατάταξης (η διοργάνωση είχε έναν Όμιλο) και γνώρισε το δεύτερο συνεχόμενο υποβιβασμό. Ούτε στο Κύπελλο πέτυχε κάτι αξιοσημείωτο, καθώς αποκλείστηκε εκ νέου στην πρεμιέρα. Είχε την ατυχία να διασταυρωθεί και πάλι με τον Πανελλήνιο, αυτή τη φορά στη Θεσσαλονίκη, με το φύλλο αγώνα να κλείνει με 57-86 υπέρ της αθηναϊκής ομάδας.

#### Υψηλές πτήσεις στη Γ' Εθνική (2003-2008)

Τα επόμενα χρόνια ο Αίας Ευόσμου κατάφερε να ανακόψει την πτωτική του πορεία και να αναδιοργανωθεί. Παρέμεινε για πέντε έτη στη Γ' Εθνική, όπου καταλάμβανε θέσεις μέσα στην κορυφαία πεντάδα του Ομίλου του (τον οποίο συνέθεταν κάθε φορά 14 σύλλογοι). Τις περιόδους αυτές δεν είχε το δικαίωμα συμμετοχής στο Κύπελλο Ελλάδος.

Την αγωνιστική περίοδο 2003-04 ο Αίας τοποθετήθηκε στο 2ο Όμιλο Βορρά. Στο πλαίσιο αυτό συγκέντρωσε 16 νίκες και 10 ήττες, ολοκληρώνοντας τις αγωνιστικές του υποχρεώσεις στην 4η θέση της βαθμολογικής κατάταξης. Την επόμενη χρονιά, 2004-05, μετακόμισε στον 1ο Όμιλο Βορρά, με τελικό απολογισμό και πάλι 16 νίκες και 10 ήττες. Αυτή τη φορά τερμάτισε μία θέση χαμηλότερα, χωρίς να παρατηρηθεί ισοβαθμία με άλλη ομάδα. Την αγωνιστική περίοδο 2005-06 επέστρεψε στο 2ο Όμιλο Βορρά, διεκδικώντας με αξιώσεις την άνοδο. Ισοβάθμισε με την Αναγέννηση Φλόγας κάτω από τους Πρωταθλητές Ικάρους Σερρών, έχοντας συλλέξει 21 νίκες και 5 ήττες. Όντας ο άτυχος της ισοβαθμίας, ο Αίας τερμάτισε στην 3η θέση. Την επόμενη περίοδο, 2006-07, ο τελικός βαθμολογικός πίνακας του 2ου Ομίλου Βορρά φιλοξενούσε στις θέσεις 4 έως 6 τρεις ομάδες που ισοβάθμισαν με 17 νίκες και 9 ήττες: τον Αίαντα, το Μεγάλο Αλέξανδρο Θεσσαλονίκης και τα Εκπαιδευτήρια Μαντουλίδης. Ο πρώτος βρέθηκε να υπερέχει των άλλων δύο κι έτσι έκλεισε τη χρονιά οριστικά στην 4η θέση. Τέλος, την αγωνιστική περίοδο 2007-08, ο Αίας κατέκτησε το δεύτερο Πρωτάθλημα Γ' Εθνικής της ιστορίας του, λαμβάνοντας το δικαίωμα επιστροφής στη Β' Εθνική. Για να το πετύχει νίκησε σε 22 αγώνες από τους 26 συνολικά που έδωσε (στα πλαίσια του 1ου Ομίλου Βορρά), έναν περισσότερο από το δεύτερο Αρχέλαο Κατερίνης.

#### Επταετής θητεία στη Β' Εθνική (2008-2015)

Το φθινόπωρο του 2008 ο σύλλογος του Ευόσμου επέστρεψε στο θεσμό του Κυπέλλου Ελλάδος, έξι χρόνια μετά τον τελευταίο του αγώνα το 2002. Δεν κατάφερε να ξεπεράσει την 1η Αγωνιστική της Α' Φάσης, όπου και ηττήθηκε εντός έδρας από τους Ικάρους Σερρών με σκορ 54-64. Το Πρωτάθλημα της Β' Εθνικής Κατηγορίας για την αγωνιστική περίοδο 2008-09 είχε για τον Αίαντα την πρόκληση ότι διεξήχθη σε κοινό Όμιλο των 16 σωματείων. Στο μαραθώνιο αυτό των 30 αγωνιστικών κατάφερε να εξασφαλίσει με σχετική άνεση την παραμονή του, συλλέγοντας 15 νίκες και ισάριθμες ήττες. Τοποθετήθηκε στην 8η θέση της τελικής κατάταξης, μία υψηλότερα από τον Απόλλωνα Καλαμαριάς με τον οποίο είχε ισοβαθμίσει. Κατά το ξεκίνημα της χρονιάς καθήκοντα προπονητή διατηρούσε ο Κώστας Δήμου, ωστόσο κατά τη λήξη της τη σκυτάλη είχαν πάρει οι Γιάννης Χατζούλης και Άλκης Μιχαηλίδης.

Η επόμενη αγωνιστική περίοδος, 2009-10, δεν παρουσίασε σημαντικές διαφορές, τόσο σε διοργανωτικό επίπεδο όσο και ως προς το αποτέλεσμά της. Ο Αίας συγκέντρωσε 14 νίκες και 16 ήττες, τερματίζοντας και πάλι στην 8η θέση. Ήταν ξανά ο προνομιούχος ισοβαθμίας, αυτή τη φορά με τα Εκπαιδευτήρια Δούκα. Καθήκοντα πρώτου προπονητή διατήρησε ο Χατζούλης μέχρι την παραίτησή του το Δεκέμβριο του 2009, οπότε και τον διαδέχθηκε ο Μιχαηλίδης. Τη χρονιά αυτή η ομάδα του Ευόσμου αποδείχτηκε ανθεκτικότερη στο Κύπελλο, «επιβιώνοντας» μέχρι την 1η Αγωνιστική της Β' Φάσης. Αναλυτικότερα κέρδισε στην πρεμιέρα εντός έδρας τον Ο.Φ.Η. με σκορ 78-77, ενώ ακολούθως επικράτησε εντός έδρας και επί του Κ.Α.Ο. Δράμας με σκορ 85-78. Εν τέλει αποκλείστηκε κατόπιν ήττας στην έδρα του Λαυρίου με σκορ 72-59.

Οι υποχρεώσεις της επόμενης χρονιάς, 2010-11, ξεκίνησαν από το Κύπελλο όπου η κλήρωση έφερε τον Αίαντα αντιμέτωπο στην έδρα του με τον Πανελευσινιακό. Ο δεύτερος αποδείχθηκε ισχυρότερος και άφησε με σκορ 55-65 εκτός συνέχειας το σύλλογο του Ευόσμου. Σε ό,τι αφορά το Πρωτάθλημα της Β' Εθνικής, στο οποίο συμμετείχαν πάντα 16 σωματεία σε κοινό Όμιλο, ο Αίας κατέλαβε για τρίτη συνεχόμενη χρονιά την 8η θέση της τελικής κατάταξης. Ο απολογισμός του ήταν 16 νίκες και 14 ήττες, ενώ δεν παρατηρήθηκε ισοβαθμία με άλλη ομάδα. Την περίοδο αυτή προπονητής μέχρι το Φεβρουάριο ήταν ο Κώστας Δήμου, ενώ το Φεβρουάριο τον διαδέχθηκε ο Δημήτρης Κυριακού μέχρι το καλοκαίρι.

Η αγωνιστική περίοδος 2011-12 δεν ξεκίνησε ευοίωνα για τον Αίαντα, ο οποίος δήλωσε αδυναμία συμμετοχής στο Κύπελλο Έλλαδος. Σαν αποτέλεσμα ο αγώνας του με τη Νήαρ Ηστ Καισαριανής ματαιώθηκε και κατακυρώθηκε υπέρ του αντιπάλου. Απογοητευτική ήταν και η πορεία της ομάδας στο Πρωτάθλημα της Β' Εθνικής, στα πλαίσια του οποίου συγκέντρωσε 10 νίκες και 20 ήττες. Απέφυγε τον υποβιβασμό νικώντας στην παράταση στην τελευταία αγωνιστική την Αναγέννηση Φλόγας, την οποία και έσπρωξε στη Γ' Εθνική. Ο ίδιος ο Αίας τοποθετήθηκε στη 14η θέση του τελικού βαθμολογικού πίνακα. Την προετοιμασία της ομάδας πραγματοποίησε ο προπονητής Κώστας Παπαϊωάννου, ο οποίος αναγκάστηκε να παραιτηθεί τον Οκτώβρη για προσωπικούς λόγους. Από τον Οκτώβριο μέχρι το Μάρτη την τεχνική ηγεσία είχε ο Στέλιος Γκούμας, ενώ ο Βασίλης Αγγελής ολοκλήρωσε τη χρονιά.

Το πρωτάθλημα της Β' Εθνικής Κατηγορίας για την περίοδο 2012-13 χαρακτηρίστηκε από σημαντικές μεταβολές ως προς τον τρόπο διεξαγωγής του, αφού διεξήχθη σε δύο ομίλους αντί για έναν, έπειτα από χρόνια. Συμμετείχαν σε αυτό 26 ομάδες χωρισμένες σε δύο ομίλους, Βόρειο και Νότιο, που παράλληλα δεν διέθεταν πια ούτε το δικαίωμα ούτε την υποχρέωση συμμετοχής στο Κύπελλο Ελλάδος. Στα πλαίσια του Ομίλου Βορρά, ο Αίας συγκέντρωσε 12 νίκες και 12 ήττες, ολοκληρώνοντας τις αγωνιστικές του υποχρεώσεις στην 6η θέση της βαθμολογίας (σε σύνολο 13 ομάδων). Αξιοσημείωτα έλαβε χώρα πενταπλή ισοβαθμία μεταξύ των ομάδων που τερμάτισαν στις θέσεις 5 έως 9, οι οποίες ήταν κατά σειρά κατάταξης το Μαρούσι, ο Αίας, οι Μαχητές Δόξας Πεύκων, ο Πιερικός Αρχέλαος και ο Ιωνικός Νέας Φιλαδέλφειας. Καθήκοντα πρώτου προπονητή στην ομάδα του Αίαντα διατήρησε μέχρι το Δεκέμβριο ο Μπάμπης Δρακουλίδης και για το υπόλοιπο της χρονιάς ο Γιάννης Χατζούλης.

Το μοντέλο διοργάνωσης της Β' Εθνικής σε δύο Ομίλους της προηγούμενης χρονιάς κρίθηκε επιτυχημένο ώστε να επαναληφθεί. Την αγωνιστική περίοδο 2013-14 ο αριθμός των ομάδων του Βορρά αυξήθηκε σε 14. Στο πλαίσιο αυτό ο Αίας έφτασε στη γραμμή του τερματισμού έχοντας στη συλλογή του 13 νίκες και 13 ήττες, με αποτέλεσμα να τοποθετηθεί στην 8η θέση της βαθμολογικής τελικής κατάταξης. Την ίδια επίδοση είχε και το Άργος Ορεστικό, το οποιό όμως βρέθηκε μία θέση χαμηλότερα βάσει των μεταξύ τους αποτελεσμάτων. Εκ νέου οι ομάδες της Κατηγορίας δεν συμμετείχαν στο Κύπελλο. Το καλοκαίρι ανακοινώθηκε η συνεργασία της ομάδας με τον προπονητή Δημήτρη Νικολαΐδη, ωστόσο λίγες εβδομάδες μετά τον αντικατέστησε ο Γιάννης Χατζούλης που επέστρεψε για τρίτη φορά.

Το επόμενο φθινόπωρο ο σύλλογος του Ευόσμου επέστρεψε για έβδομη και τελευταία συνεχόμενη χρονιά στα γήπεδα της Β' Εθνικής, έχοντας χάσει κάποια από την ανταγωνιστικότητά του. Στις 26 αγωνιστικές της περιόδου 2014-15 συγκέντρωσε 8 νίκες με αποτέλεσμα να τερματίσει εντός της ζώνης του υποβιβασμού. Ειδικότερα κατέλαβε την 12η θέση της τελικής κατάταξης, όντας παράλληλα ο χαμένος ισοβαθμίας με τη Χ.Α.Ν.Θ. Παραγωγικότερος σκόρερ της ομάδας αναδείχθηκε ο Αλέξης Μαυρίδης (384 πόντοι), ο οποίος κέρδισε επίσης μία θέση στην κορυφαία δεκάδα του συνόλου των ομάδων του Ομίλου.

#### Αστάθεια στις Κατηγορίες (2015-σήμερα)

Η παραμονή του Αίαντα στη Γ' Εθνική αποδείχθηκε σύντομη, εφόσον κατάφερε να πάρει άμεσα το εισιτήριο επιστροφής στη Β' Εθνική, παρόλο που δεν κατέκτησε την κορυφή του 1ου Ομίλου Βορρά όπου και αγωνίστηκε. Απέναντι σε 11 αντιπάλους συγκέντρωσε τη χρονιά 2015-16, 17 νίκες και 5 ήττες, ολοκληρώνοντας τις αγωνιστικές του υποχρεώσεις στην 3η θέση. Ο Μαυρίδης συγκέντρωσε και πάλι τους περισσότερους πόντους για λογαριασμό της ομάδας (432 πόντοι), ενώ ήταν και ο δεύτερος παραγωγικότερος σκόρερ στο σύνολο του Ομίλου (και όγδοος στο σύνολο της Κατηγορίας). Μετά τη λήξη της Κανονικής Περιόδου ο Αίας έλαβε μέρος σε αγώνα κατάταξης απέναντι στην ομάδα που κατέλαβε την αντίστοιχη θέση στον έτερο Όμιλο Βορρά, τη Χ.Α.Ν.Θ. προκειμένου να καθοριστεί σειρά προτεραιότητας για άνοδο σε περίπτωση που προέκυπταν κενές θέσεις. Στον αγώνα αυτό ο Αίας ηττήθηκε με σκορ 57-63. Τελικά η αποχώρηση του Άργους Ορεστικού επέτρεψε στο σύλλογο του Ευόσμου να ανέλθει στη Β' Εθνική. Στα τέλη Μαΐου του 2016 έλαβε τέλος η συνεργασία του Αίαντα με τον προπονητή Γιάννη Χατζούλη μετά από τρεισήμισι χρόνια κοινής πορείας.

Την επόμενη χρονιά, 2016-17, η ομάδα του Ευόσμου αγωνίστηκε μεν στη Β' Εθνική, ωστόσο δεν έδειξε αρκετά καλό αγωνιστικό πρόσωπο ώστε να εξασφαλίσει την παραμονή της. Σε ένα δύσκολο Όμιλο που συνέθεταν 16 σωματεία, πέτυχε μόλις 5 νίκες σε 30 αγωνιστικές με συνέπεια να καταλάβει την τελευταία θέση του τελικού βαθμολογικού πίνακα. Καθήκοντα πρώτου προπονητή διατήρησαν μέχρι τα μέσα Νοεμβρίου ο Κώστας Μπεχλιβάνης, μέχρι τα μέσα Μαρτίου ο Δημήτρης Τσούρμας και μέχρι το τέλος της χρονιάς ο Παπαδόπουλος.

#### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαίος Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 1996-97 | 4 | Γ' Εθνική | 1 | - |  ?-? | - | - |  ? | - | - | - | - | - |
| 1997-98 | 3 | Β' Εθνική | 5 | - |  ?-? | - | - |  ? | 1η - Α' Φάσης | 1 | - | - | - |
| 1998-99 | 3 | Β' Εθνική | 5 | - |  ?-? | - | - |  ? | Φάση των 16 | 3 | - | - | - |
| 1999-00 | 3 | Β' Εθνική | 1 | - | 20-6 | - | - |  ? | 1η - Α' Φάση | 1 | - | - | - |
| 2000-01 | 2 | Α2 Εθνική | 12 | - | 9-17 | - | - | Σάββας Ηλιάδης | 1η - Α' Φάση | 1 | - | - | - |
| 2001-02 | 2 | Α2 Εθνική | 13 | - | 8-18 | - | - | Σάββας Ηλιάδης | 1η - Β' Φάση | 1 | - | - | - |
| 2002-03 | 3 | Β' Εθνική | 14 | - | 2-24 | - | - |  ? | 1η - Α' Φάση | 1 | - | - | - |
| 2003-04 | 4 | Γ' Εθνική | 4 | - | 16-10 | - | - |  ? | - | - | - | - | - |
| 2004-05 | 4 | Γ' Εθνική | 5 | - | 16-10 | - | - |  ? | - | - | - | - | - |
| 2005-06 | 4 | Γ' Εθνική | 3 | - | 21-5 | - | - |  ? | - | - | - | - | - |
| 2006-07 | 4 | Γ' Εθνική | 4 | - | 17-9 | - | - |  ? | - | - | - | - | - |
| 2007-08 | 4 | Γ' Εθνική | 1 | - | 22-4 | - | - |  ? | - | - | - | - | - |
| 2008-09 | 3 | Β' Εθνική | 8 | - | 15-15 | - | - |  ? | 1η - Α' Φάση | 1 | - | - | - |
| 2009-10 | 3 | Β' Εθνική | 8 | - | 14-16 | - | - |  ? | 1η - Β' Φάση | 3 | - | - | - |
| 2010-11 | 3 | Β' Εθνική | 8 | - | 16-14 | - | - |  ? | 1η - Α' Φάση | 1 | - | - | - |
| 2011-12 | 3 | Β' Εθνική | 14 | - | 10-20 | - | - |  ? | *αποσύρ.* | 0 | - | - | - |
| 2012-13 | 3 | Β' Εθνική | 6 | - | 12-12 | - | - |  ? | - | - | - | - | - |
| 2013-14 | 3 | Β' Εθνική | 8 | - | 13-13 | - | - |  ? | - | - | - | - | - |
| 2014-15 | 3 | Β' Εθνική | 12 | - | 8-18 | - | - | Αλέξης Μαυρίδης | - | - | - | - | - |
| 2015-16 | 4 | Γ' Εθνική | 3 | - | 17-5 | - | - | Αλέξης Μαυρίδης | - | - | - | - | - |
| 2016-17 | 3 | Β' Εθνική | 16 | - | 5-25 | - | - |  ? | - | - | - | - | - |
| 2017-18 | 4 | Γ' Εθνική | 5 | - | 16-10 | - | - | Άρης Νικολούδης | - | - | - | - | - |

Πρόσωπα
-------

**Διακεκριμένοι καλαθοσφαιριστές**| 

| Εθν | Ονοματεπώνυμο |
| --- | --- |
|  | Γιάννης Γάκης |
|  | Θοδωρής Γεωργίτσης |
|  | Φοίβος Γυμνόπουλος |
|  | Χρήστος Ζαρογιάννης |
|  | Σάββας Ηλιάδης |
|  | Σπύρος Κέκελης |
|  | Παναγιώτης Κρομμύδας |
|  | Αλέξης Μαυρίδης |
|  | Άρης Νικολούδης |
|  | Νίκος Σιόλος |
|  | Γιώργος Φιλιούσης |
|  | Νίκος Χατζηβρέττας |

 |  |

**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Κώστας Παπαϊωάννου | ~ 2001 |
|  | Βαγγέλης Νάκος | ~ 2002 |
|  | Κώστας Δήμου | ~ 2008 |
|  | Γιάννης Χατζούλης | - Δεκ 2009 |
|  | Άλκης Μιχαηλίδης | Δεκ 2009 - |
|  | Κώστας Δήμου | - Φεβρ 2011 |
|  | Δημήτρης Κυριακού | Φεβρ 2011 - Ιουν 2011 |
|  | Κώστας Παπαϊωάννου | Ιουν 2011 - Οκτ 2011 |
|  | Στέλιος Γκούμας | Οκτ 2011 - Μαρτ 2012 |
|  | Βασίλης Αγγελής | Μαρτ 2012 - Ιουν 2012 |
|  | Μπάμπης Δρακουλίδης | Αυγ 2012 - Δεκ 2012 |
|  | Γιάννης Χατζούλης | Δεκ 2012 - Ιουν 2013 |
|  | Δημήτρης Νικολαΐδης | Ιουν 2013 - Ιουλ 2013 |
|  | Γιάννης Χατζούλης | Ιουλ 2013 - Μαι 2016 |
|  | Κώστας Μπεχλιβάνης | Ιουν 2016 - Νοεμ 2016 |
|  | Δημήτρης Τσούρμας | Νοεμ 2016 - Μαρ 2017 |
|  | Παπαδόπουλος | Μαρ 2017 - Μαι 2017 |
|  | Φοίβος Γυμνόπουλος | Μάι 2017 - σήμερα |

 |  |

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2017-18, ο Α.Π.Σ. Αίας Ευόσμου έλαβε μέρος στο Πρωτάθλημα της Γ' Εθνικής Κατηγορίας Ανδρών, που διοργανώνει η Ελληνική Ομοσπονδία Καλαθοσφαίρισης. Ειδικότερα τοποθετήθηκε στο 2ο Όμιλο Βορρά, τον οποίο συγκρότησαν 14 στον αριθμό σύλλογοι. Ολοκλήρωσε τις αγωνιστικές του υποχρεώσεις στην 5η θέση του τελικού βαθμολογικού πίνακα, υπερισχύοντας σε ισοβαθμία με τη Μ.Ε.Ν. Τούμπας. Στο αποτέλεσμα αυτό οδήγησε η συλλογή του από 16 νίκες και 10 ήττες, ενώ παράλληλα εξασφάλισε και την παραμονή του στην Κατηγορία. Παραγωγικότερος σκόρερ του Αίαντα, καθώς και τέταρτος μεταξύ των ομάδων του Ομίλου, αναδείχθηκε ο Άρης Νικολούδης (429 πόντοι).

Έδρα του συλλόγου είναι το Κλειστό Γυμναστήριο του Δημοτικού Αθλητικού Κέντρου Ευόσμου, χωρητικότητας 3.000 θεατών. Πρόεδρος του διοικητικού συμβουλίου είναι ο Βασίλης Τέντσος. Καθήκοντα πρώτου προπονητή διατηρεί από το Μάιο του 2017 ο Φοίβος Γυμνόπουλος, που ανανέωσε το συμβόλαιό του και για την επόμενη περίοδο.

Παραπομπές
----------

1. 1 2  «Κλειστό Δ.Α.Κ. Ευόσμου», πληροφορίες στον ιστότοπο Gipeda.gr.
2. 1 2  «Πρωταθλητές Γ' Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
3. ↑  Περιοδικό «Ματιές στα σπορ», Ιανουάριος 1999.
4. ↑  Περιοδικό «Ματιές στα σπορ», Ιανουάριος 2000.
5. ↑  «Πρωταθλητές Β' Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
6. ↑  «Βαθμολογία Πρωταθλήματος Β' Εθνικής Κατηγορίας Ανδρών 1999-2000», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
7. ↑  «Βαθμολογία Πρωταθλήματος Α2 Εθνικής Κατηγορίας Ανδρών 2000-2001», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
8. ↑  «Eas Evosmou: Championship 2000-01 Division A2 - Total Stats Regular Season 2000-2001»[*νεκρός σύνδεσμος*], πληροφορίες στον ιστότοπο (Galanis)SportsData.gr.
9. ↑  «Assists: Championship 2000-01 Division A2 - Regular Season 2000-2001»[*νεκρός σύνδεσμος*], πληροφορίες στον ιστότοπο (Galanis)SportsData.gr.
10. ↑  «Βαθμολογία Πρωταθλήματος Α2 Εθνικής Κατηγορίας Ανδρών 2001-2002», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
11. ↑  «Eas Evosmou: Championship 2001-02 Division A2 - Total Stats Regular Season 2000-2001»[*νεκρός σύνδεσμος*], πληροφορίες στον ιστότοπο (Galanis)SportsData.gr.
12. ↑  «Points: Championship 2000-01 Division A2 - Regular Season 2001-2002»[*νεκρός σύνδεσμος*], πληροφορίες στον ιστότοπο (Galanis)SportsData.gr.
13. ↑  «Βαθμολογία Πρωταθλήματος Β' Εθνικής Κατηγορίας Ανδρών 2002-2003», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
14. ↑  «Ο δρόμος προς τη Λάρισα», άρθρο στον ιστότοπο της εφημερίδας «Πατρίς», 3 Μαρτίου 2003.
15. ↑  «Βαθμολογία Πρωταθλήματος Γ' Εθνικής Κατηγορίας Ανδρών (2ος Όμιλος Βορρά) 2003-2004», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
16. ↑  «Βαθμολογία Πρωταθλήματος Γ' Εθνικής Κατηγορίας Ανδρών (1ος Όμιλος Βορρά) 2004-2005», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
17. ↑  «Βαθμολογία Πρωταθλήματος Γ' Εθνικής Κατηγορίας Ανδρών (2ος Όμιλος Βορρά) 2005-2006», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
18. ↑  «Βαθμολογία Πρωταθλήματος Γ' Εθνικής Κατηγορίας Ανδρών (2ος Όμιλος Βορρά) 2006-2007», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
19. ↑  «Βαθμολογία Πρωταθλήματος Γ' Εθνικής Κατηγορίας Ανδρών (1ος Όμιλος Βορρά) 2007-2008», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
20. ↑  «Στη Β' Εθνική ο Αίας Ευόσμου»[*νεκρός σύνδεσμος*], άρθρο στον ιστότοπο Sport24.gr, 13 Απριλίου 2008.
21. ↑  «Τα αποτελέσματα της 1ης αγωνιστικής»[*νεκρός σύνδεσμος*], άρθρο στον ιστότοπο Sport24.gr, 15 Οκτωβρίου 2008.
22. ↑  «Βαθμολογία Πρωταθλήματος B' Εθνικής Κατηγορίας Ανδρών 2008-2009», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
23. ↑  «Άνοδος για τον Ίκαρο Καλλιθέας»[*νεκρός σύνδεσμος*], άρθρο στον ιστότοπο Sport24.gr, 24 Μαρτίου 2009.
24. ↑  «Βαθμολογία Πρωταθλήματος B' Εθνικής Κατηγορίας Ανδρών 2010-2011», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
25. ↑  «Ο Χατζούλης στον Αίαντα και πάλι...»[*νεκρός σύνδεσμος*], άρθρο στον ιστότοπο BasketPlus.gr, 12 Δεκεμβρίου 2012.
26. ↑  «Τα αποτελέσματα της πρώτης αγωνιστικής»[*νεκρός σύνδεσμος*], άρθρο στον ιστότοπο Sport24.gr, 26 Σεπτεμβρίου 2009.
27. ↑  «Εισιτήρια στη δεύτερη φάση για Ολυμπιάδα και Αίαντα Ευόσμου», άρθρο στον ιστότοπο In.gr, 30 Σεπτεμβρίου 2009.
28. ↑  «Λαύριο-Αίας Ευόσμου 72-59», άρθρο στον ιστότοπο Contra.gr, 7 Οκτωβρίου 2009.
29. ↑  «Πρώτη πράξη για Κύπελλο», άρθρο στον ιστότοπο Gazzetta.gr, 15 Σεπτεμβρίου 2010.
30. ↑  «Άνοιξε η αυλαία της διοργάνωσης», άρθρο στον ιστότοπο Sport24.gr, 15 Σεπτεμβρίου 2010.
31. ↑  «Βαθμολογία Πρωταθλήματος B' Εθνικής Κατηγορίας Ανδρών 2010-2011», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
32. ↑  «Αλλαγή προπονητή», άρθρο στον ιστότοπο NorthBasket.gr, 22 Φεβρουαρίου 2011.
33. ↑  «Κυριακού αντί Δήμου», άρθρο στον ιστότοπο OnSports.gr, 24 Φεβρουαρίου 2011.
34. ↑  «Φεύγει ο Κυριακού!», άρθρο στον ιστότοπο OnSports.gr, 13 Ιουνίου 2011.
35. ↑  «Αποσύρθηκαν και Αναγέννηση, Αίας!», άρθρο στον ιστότοπο OnSports.gr, 7 Σεπτεμβρίου 2011.
36. ↑  «Ο τελευταίος να κλείσει την πόρτα!», άρθρο στον ιστότοπο της εφημερίδας «Δημοκρατική», 8 Σεπτεμβρίου 2011.
37. ↑  «Δεν κατεβαίνουν στο κύπελλο Αναγέννηση Φλόγα και Αίας Ευόσμου στους άνδρες και η Αμαρυλλίδα στις γυναίκες», άρθρο στον ιστότοπο Tsiotras.blogspot.gr, 7 Σεπτεμβρίου 2011.
38. ↑  «Βαθμολογία Πρωταθλήματος B' Εθνικής Κατηγορίας Ανδρών 2011-2012», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
39. ↑  «Στην παράταση σώθηκε ο Αίας Ευόσμου», άρθρο στον ιστότοπο OnSports.gr, 20 Μαΐου 2012.
40. ↑  «Β’ Εθνική – 30ή αγωνιστική… Πανηγυρικά πέμπτος ο Κόροιβος, σώθηκε ο Αίας!», άρθρο στον ιστότοπο InfoBasket.gr, 20 Μαΐου 2012.
41. ↑  «Αναγκαστικά... τέλος ο Παπαϊωάννου!», άρθρο στον ιστότοπο BasketBlog.gr, 22 Οκτωβρίου 2011.
42. ↑  «Έφυγε ο Γκούμας, ήρθε ο Αγγελής», άρθρο στον ιστότοπο OnSports.gr, 2 Μαρτίου 2012.
43. ↑  «Ο Βασίλης Αγγέλης στον Αίαντα Ευόσμου», άρθρο στον ιστότοπο NorthBasket.gr, 2 Μαρτίου 2012.
44. ↑  «Βαθμολογία Πρωταθλήματος B' Εθνικής Κατηγορίας Ανδρών (Όμιλος Βορρά) 2012-2013», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
45. ↑  «Σώθηκαν Μαρούσι & Ιωνικός Ν.Φ.», άρθρο στον ιστότοπο Gazzetta.gr, 21 Απριλίου 2013.
46. ↑  «Ήττα για τον Ηρακλή, έπεσε το Ανατόλια!»[*νεκρός σύνδεσμος*], άρθρο στον ιστότοπο BasketPlus.gr, 21 Απριλίου 2013.
47. ↑  «Υπό τις οδηγίες του Μπ. Δρακουλίδη η «πρώτη» του Αίαντα Ευόσμου», άρθρο στον ιστότοπο NorthBasket.gr, 19 Αυγούστου 2012.
48. ↑  «Αίας Ευόσμου: Αποχώρησε ο Μπ. Δρακουλίδης, συνεχίζει στον πάγκο του εφηβικού», άρθρο στον ιστότοπο NorthBasket.gr, 9 Δεκεμβρίου 2012.
49. ↑  «Βαθμολογία Πρωταθλήματος Β' Εθνικής Κατηγορίας Ανδρών (Όμιλος Βορρά) 2013-2014», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
50. ↑  «Β" Εθνική (Βορράς) – 26η αγωνιστική… Στη Γ" Εθνική το Αιγάλεω», άρθρο στον ιστότοπο InfoBasket.gr, 4 Μαΐου 2014.
51. ↑  «Βαθμολογία Πρωταθλήματος Β' Εθνικής Κατηγορίας Ανδρών (Όμιλος Βορρά) 2014-2015», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
52. ↑  «Οι σκόρερς της Β΄Εθνικής 2014-15 (τελική λίστα)», άρθρο στον ιστότοπο InfoBasket.gr, 20 Μαΐου 2015.
53. ↑  «Βαθμολογία Πρωταθλήματος Γ' Εθνικής Κατηγορίας Ανδρών (1ος Όμιλος Βορρά) 2015-2016», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
54. ↑  «Top scorer της Γ΄ εθνικής ο Σπύρος Γεωργούτσος (τελική κατάταξη 2015-2016)», άρθρο στον ιστότοπο InfoBasket.gr, 27 Απριλίου 2016.
55. ↑  «Μπαράζ Ανόδου Γ' Εθνικής: το εισιτήριο στη Χ.Α.Ν.Θ.», άρθρο στον ιστότοπο InfoBasket.gr, 8 Μαΐου 2016.
56. ↑  «Πρώτη… αναπληρωματική για άνοδο στη Β' Εθνική Ανδρών η Χ.Α.Ν.Θ.», άρθρο στον ιστότοπο Tsiotras.blogspot.gr, 8 Μαΐου 2016.
57. ↑  «Στην Β' Εθνική ο Αίαντας Ευόσμου , αποχώρησε το Άργος Ορεστικό!», άρθρο στον ιστότοπο NorthBasket.gr, 11 Αυγούστου 2016.
58. ↑  «Στο τοπικό το Άργος Ορεστικό» Αρχειοθετήθηκε 2016-10-18 στο Wayback Machine. άρθρο στον ιστότοπο eBasket.gr, 11 Αυγούστου 2016.
59. ↑  «Χωρίζουν οι δρόμοι Γιάννη Χατζούλη και Αίαντα», άρθρο στον ιστότοπο InfoBasket.gr, 30 Μαΐου 2016.
60. ↑  «Βαθμολογία Πρωταθλήματος Β' Εθνικής Κατηγορίας Ανδρών (Όμιλος Βορρά) 2016-2017», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
61. ↑  «Β΄Εθνική (Βορράς / 30ή αγωνιστική): Καπάρωσε την 4η θέση το Αγρίνιο», άρθρο στον ιστότοπο InfoBasket.gr, 21 Μαΐου 2017.
62. ↑  «Αναλαμβάνει τον Αίαντα ο Μπεχλιβάνης», άρθρο στον ιστότοπο InfoBasket.gr, 6 Ιουνίου 2016.
63. ↑  «Παρελθόν από τον Αίαντα, Τσούρμας και Καπλανίδης», άρθρο στον ιστότοπο InfoBasket.gr, 8 Μαρτίου 2017.
64. ↑  «Βαθμολογία και Αποτελέσματα Πρωταθλήματος Γ' Εθνικής Κατηγορίας Ανδρών (2ος Όμιλος Βορρά) 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
65. ↑  «Ο Γιώργος Κρασαδάκης αναδείχθηκε top scorer στο πρωτάθλημα της Γ’ εθνικής», άρθρο στον ιστότοπο InfoBasket.gr, 24 Μαΐου 2018.
66. ↑  «Ο Φοίβος Γυμνόπουλος στον Αίαντα Ευόσμου», άρθρο στον ιστότοπο NorthBasket.gr, 25 Μαΐου 2017.
67. ↑  «Ο Φοίβος Γυμνόπουλος στον Αίαντα Ευόσμου», άρθρο στον ιστότοπο Tsiotras.blogspot.com, 24 Μαΐου 2017.
68. ↑  «Γυμνόπουλος… και του χρόνου», άρθρο στον ιστότοπο Basketa.gr, 14 Ιουνίου 2018.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Π.Σ. Αίας Ευόσμου (καλαθοσφαίριση), επίσημος λογαριασμός στο Facebook.
* Α.Π.Σ. Αίας Ευόσμου (καλαθοσφαίριση), επίσημος λογαριασμός στο YouTube.
* «Κλειστό Δ.Α.Κ. Ευόσμου», πληροφορίες στον ιστότοπο Gipeda.gr.

  

|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες Α2 Εθνικής Κατηγορίας Καλαθοσφαίρισης Ανδρών 2022-2023 |
| --- |
|  |
| 0 | 
* Αγρίνιο
* Αίας Ευόσμου
* Αμύντας Υμηττού
* Ελευθερούπολη
* Ερμής Σχηματαρίου
* Ηρακλής Θεσσαλονίκης
* Καβάλα
* Κόροιβος Αμαλιάδας
* Μαρούσι
* Μεγαρίδα
* Πανερυθραϊκός
* Παπάγου
* Τρίτων Αθηνών
* Φ.Ε.Α.
* Χαρίλαος Τρικούπης Μεσολογγίου
* Ψυχικό
 |  |

 |